
A GRB221009A gammakitörés tulajdonságainak vizsgálata utófénylések fénygörbe-modelljeinek segítségével

Kulcsszavak: nagy energiájú asztrofizika; GRB-utófénylés; Python programozás
  A gammakitörések az Univerzum eddig észlelt legnagyobb energiájú jelenségei. Sok kérdést
rejtő témakör, létrejöttük körülményeire a tudósok mai napig magyarázatot keresnek.
Elsősorban gammasugárzást bocsátanak ki, de a sugárzás időbeli lefolyása hosszabb
hullámhosszú tartományban is megfigyelhető. Ezen utófénylések fénygörbe-modellezésével
következtethetünk a kitörések fizikai jellemzőire, például távolságukra, energiájukra, és
nyílásszögükre.
  A GRB221009A, más néven BOAT (Brightest of All Time), a valaha észlelt legfényesebb
gammakitörés, az emberiség történelmében megfigyelt egyik legkülönlegesebb ilyen esemény.
Kivételesen hosszú ideig tartott, és utófénylése is rekordot döntött.
  Kutatásom során az afterglowpy nevű, publikusan elérhető Python program segítségével
modelleztem a GRB221009A optikai fénygörbéit, melyek alapján következtettem a
tulajdonságaira, így az általa kibocsátott energia mennyiségére is. Végül eredményeimet más
vizsgálatokkal hasonlítottam össze.



